KIRJALLINEN KYSYMYS E-0471/03

esittäjä(t): Erik Meijer (GUE/NGL) neuvostolle

(20. helmikuuta 2003)

Aihe: Serbien ja albaanien aloitteet Kosovon hallinnon kestävän ratkaisun löytämiseksi kiireellisesti

1. Onko neuvosto tietoinen Serbian pääministerin Zoran Djindjicin toiveesta järjestää kesällä 2003 konferenssi vuodesta 1999 lähtien Serbiaan kuulumattoman Kosovon alueen tulevaisuudesta? Entä onko neuvosto tietoinen Djindjicin toiveesta päästää serbialaiset sotilaat uudelleen alueelle vuoden 2003 lopulla, kun puolet Naton joukoista on poistunut Kosovosta, ja siitä että tämä tapahtuu osaksi siitä syystä, että 4. helmikuuta 2003 vahvistetun Serbian ja Montenegron uuden liittovaltion perustuslaillisen sopimuksen johdannossa sanotaan, että Kosovon on oltava osa Serbian osavaltion maa-aluetta?

2. Onko neuvosto lisäksi tietoinen Kosovon parlamentin 42 jäsenen toiveesta julistaa Kosovo itsenäiseksi helmikuussa 2003? Tämä tapahtuisi sen vuoksi, että Kosovon asukkaita voitaisiin suojella tällä tavalla paremmin Serbian osavaltiossa enemmistönä olevaan albaniankieliseen väestöön kohdistuvan alistamispolitiikan pelätyltä paluulta.

3. Onko Serbian pääministerin vaatimus neuvoston mielestä keino saada tukea kotimaan yleiseltä mielipiteeltä sen jälkeen, kun kaksi kertaa melkein Serbian presidentiksi valittu entisen Jugoslavian presidentti Kostunica on syrjäytetty, korvaus oikeuksien luovuttamisesta paljon pienempään Montenegron osavaltioon vai vaihtoväline Serbialle, jotta serbien asuttama Serbitasavalta voitaisiin liittää sen rajanaapuriin Bosnia-Hertsegovinaan?

4. Mitä on neuvoston mielestä mahdollista saada aikaan lyhyen ajan sisällä levottomuuden poistamiseksi mahdollisimman suuressa määrin molemmilta puolilta ja sellaisten ratkaisujen kehittämiseksi, jotka sekä albanialaiset että serbialaiset näkevät askelina kohti hyvää naapuruutta, kuten Albanian itsehallinnon laajentaminen ja niiden serbialaisten yhteistyön vahvistaminen, jotka asuvat kolmessa eri valtiossa, eli Serbiassa, Serbitasavallassa ja Kosovossa Mitrovicen/Kosovska Mitrovicen pohjoispuolella?

Lähde: Alankomaalainen päivälehti De Volkskrant 5. helmikuuta ja 8. helmikuuta 2003.

Yhteinen vastauskirjallisiin kysymyksiin E-0471/03 ja E-0472/03

(29. syyskuuta 2003)

Neuvosto on täysin tietoinen Kosovoa koskevista lausunnoista, jotka Serbian pääministeri Zoran Djindjic antoi ennen kuin hänet murhattiin. Neuvosto on myöskin täysin tietoinen eräiden Kosovon parlamentin jäsenten äskettäisestä aloitteesta päätöslauselman tekemiseksi Kosovon itsenäisyydestä. Yleisten asioiden ja ulkosuhteiden neuvoston 24. helmikuuta 2003 annetuissa päätelmissä kehotettiin kaikkia osapuolia sekä Belgradissa että Pristinassa pidättymään kaikista yksipuolisista aloitteista, jotka saattaisivat olla ristiriidassa monikansallinen ja demokraattinen Kosovo -tavoitteen kanssa ja jotka voivat uhata vakautta ja normalisointiprosessia ei vain Kosovossa vaan koko alueella. Pääsihteeri ja YUTP:n korkea edustaja Javier Solana on käynyt suoria keskusteluja vastuuhenkilöiden kanssa ja Pristinassa ja on tällöin toistuvasti korostanut neuvoston olevan huolestunut viimeaikaisista vakautta horjuttavista lausunnoista ja aloitteista ja kehottanut kaikkia osapuolia pidättymään yksipuolisista aloitteista.

Neuvosto on vakuuttunut siitä, että YK:n turvallisuusneuvoston päätöslauselma 1244 pätee edelleen kaikilta osiltaan. Kosovon lopullista asemaa on näin ollen käsiteltävä aikanaan YK:n turvallisuusneuvoston päätöslauselman 1244 perusteella, ja käsittelyyn osallistuvat sekä Serbian hallitus että Pristinan paikallisten poliittisten instituutioiden vaaleilla valitut johtajat ja edustajat.

Neuvosto tukee YK:n Kosovon-siviilioperaatiota UNMIKia ja YK:n pääsihteerin erityisedustajaa ja kannattaa varauksetta politiikkaa normit ennen statusta. Tämän politiikan soveltaminen on keskeisen tärkeää, jotta aikanaan olisi mahdollista aloittaa poliittinen prosessi, jonka tarkoituksena on määrittää Kosovon tuleva asema päätöslauselman 1244 mukaisesti. Tämän politiikan mukaisesti neuvosto antoi 24. helmikuuta 2003 antamissaan päätelmissä täyden tukensa UNMIKin toimille jäljellä olevien valtuuksien siirtämiseksi väliaikaisille itsehallintoelimille vuoden 2003 loppuun mennessä, lukuun ottamatta valtuuksia, jotka on YK:n turvallisuusneuvoston päätöslauselmalla 1244 varattu pääsihteerin erityisedustajalle. Lisäksi neuvosto muistutti 14. huhtikuuta 2002 antamissaan päätelmissä pitävänsä tärkeänä YK:n pääsihteerin erityisedustajan äskettäin tekemää aloitetta suoran vuoropuhelun aloittamiseksi Belgradin ja Pristinan välillä yhteistä etua koskevista käytännön asioista.